En 22-årig kvinde fra Brovst blev tidligt lørdag morgen udsat for et voldtægtsforsøg midt på jernbaneskinnerne på Roskilde Station, skriver DAGBLADET Roskilde.

En ung kvinde fra Brovst oplevede et mareridt af rang, da hun ved fem-tiden lørdag morgen efter at være ankommet med tog til Roskilde Station begav sig til spor fire for at tage et andet tog videre. En ung mand, der havde været med i det samme tog som hende, tog hende først på skulderen og spurgte om hun kunne hjælpe ham med at komme til Næstved. Hun hjalp ham - men det fik ikke manden til at fortrække. Da kvinden begyndte at gå væk fulgte han efter hende på perron 4-5. Hun fik sig dog revet fri og smed tasken fra sig, da hun troede, at manden ville røve hende. Samtidig råbte hun om hjælp. Kvinden løb derefter ned over skinnerne på spor fem og seks, hvor hun faldt. Hun fik rejst sig igen - men i det samme var den ukendte gerningsmand over hende og lagde hende ned på ryggen mellem skinnerne. Kvinden strittede imod og forsøgte at komme væk, ligesom hun råbte på hjælp. Manden sagde noget i retning af, at han bare ville have noget god sex. Inden sagen udviklede sig yderligere kom to yngre mænd op på perronen og fik stoppet voldtægtsforsøget. Mens offeret var ude af sig selv og græd lykkedes det gerningsmanden at forsvinde fra Roskilde Station. For at finde frem til gerningsmanden er politiet interesseret i at høre fra alle, der har set noget der kan have forbindelse til sagen tidligt lørdag morgen. Gerningsmanden beskrives som en mand på 18-21 år. Han var 175-180 centimeter høj og dansk af udseende. Han havde lyst hår og bar en mørk dunjakke og mørkt tøj. Finder man gerningsmanden kan det ikke udelukkes, at han ud over voldtægtsforsøg også vil blive sigtet for at bringe et andet menneskes liv i fare med henvisning til at voldtægtsforsøget foregik på skinnerne.